Spotify lancerer danske lydbøger, men der er en hage …

Spotify ruller nu danske lydbøger ud i Danmark, men inden du jubler over endelig at kunne droppe Mofibo, er der en vigtig detalje: Du får kun adgang, hvis du betaler for Spotifys dyreste Premium-abonnement. Og selv dér er der indbygget en stram begrænsning: 12 timers lytning om måneden. Mere end det? Så skal kreditkortet frem.

12 timer – og så stopper festen

Premium-abonnenter får automatisk 12 timers lyttetid, men det løber hurtigt op, hvis du er typen, der sluger en krimi på en weekend. Eller går ombord i Tolstojs Krig & Fred. Bruger du tiden, kan du købe 10-timers top-ups. Spotify introducerer også Audiobooks+, et ekstra betalt lag, hvis du vil høre mere – eller hvis hele familien skal med om bord.

Gratisbrugere kan ligeså godt glemme det. De får nul timer og må købe lydbøger enkeltvis.

Ja, der er dansksprogede titler, og ja, kataloget er stort. Spotify har allieret sig med forlag som Bonnier for at sikre lokale udgivelser. Men til forskel fra tjenester som Mofibo og Saxo lytter du altså på tid – ikke på mængde. Er du vant til fri adgang, er 12 timer en ret lille snack.

Når man i forvejen betaler for Spotifys dyrere Premium-planer, kan det være svært at se den store forbrugerfordel. Det er nærmere en introduktion til at købe mere – ikke et reelt alternativ til konkurerende “lyt alt hvad du vil”-univers.

For Spotify-brugere, der lytter til én eller to lydbøger om måneden, kan det være et velkomment ekstra. Men for alle andre – især dem, der vælger lydbøger til, fordi det skal være nemt og ubegrænset – ligner det her mere en teaser end et reelt alternativ.

Så spørgsmålet er ikke, om Spotify udfordrer Mofibo. Spørgsmålet er, om 12 timer om måneden kan udfordre nogen som helst.

Spotify lancerer danske lydbøger, men der er en hage …