Danskerne streamer bøger som aldrig før

Bogstreaming har i 2022 mere end nogensinde været vejen til mange danskeres store læseoplevelser. Det viser ‘Sådan læser vi 2022 – Saxos årlige rapport om danskernes læsevaner’. 55 procent af de mere end 13.000 deltagere i undersøgelsen svarede, at de streamer bøger. Det er en stigning på 33 procentpoint siden 2017.

Men det er ikke bare bogstreamerne, der er blevet flere – den enkelte bogstreamer er også blevet mere ivrig med læsningen. En bogstreamer læste eller lyttede nemlig i gennemsnit hele tre bøger pr. måned i 2022. Det er næsten en fordobling siden 2019.

Derudover fortæller undersøgelsen om bl.a. følgende tendenser:

9 ud af 10 læser min. en gang om ugen. Efter rekordår på læsningens vegne i 2020 og 2021, fik bogen kamp til stregen i 2022, når det gjaldt om at sikre sig danskernes tid. Det til trods har læserne holdt fast i nogle af de gode læsevaner fra 2021, og 90 procent svarer som året forinden, at de læste min. en gang om ugen i 2022.

En bestseller på papir hitter ikke nødvendigvis i streaming. I 2022 sendte Saxo 3,3 mio. læseoplevelser ud på tværs af solgte bøger og streaming. Man kunne fristes til at lave én samlet liste over de mest læste bøger, men dét, der hitter på papir, er ikke nødvenligvis lige så populært i streaming og omvendt. Faktisk er der slet ingen gengangere mellem de fem mest populære bøger hhv. på papir og i streaming i 2022.

56 procent foretrækker den fysiske bog, på trods af at antallet af bogstreamere stiger.

TikTok får de unge til at læse – på engelsk og på papir. I den virtuelle læseklub #BookTok på TikTok inspirerer de unge hinanden til at gribe ud efter bøgerne – gerne på engelsk og altid på papir. #BookToks læsetrends har sat rekordaftryk på årets top-ti over solgte bøger, hvor der for første gang nogensinde er to engelske bøger, James Clears Atomic Habits og Colleen Hoovers It Ends With Us.

Streamernes favoritter

Når danskerne indtager bøgerne digitalt, skruer de op for uhyggen. Det ses tydeligt på Saxos streamingtoplister, der er domineret af krimi og spænding.

Top 5 lydbøger:

Natriumchlorid – Jussi Adler-Olsen

Elins Død – Sara Blædel

Skyggeriget – Kim Fabers & Janni Pedersen

Det Brændende Blad – Katrine Engberg

Mord På Kostskolen –

Top 5 e-bøger:

Natriumchlorid – Jussi Adler-Olsen

Elins Død – Sara Blædel

Skyggeriget – Kim Fabers & Janni Pedersen

Annas Sang – Benjamin Koppel

Det Brændende Blad – Katrine Engberg

Top 5 papirbøger:

Spionchefen – Lars Findsen & Mette Mayli Albæk

Falske Sandheder i Livet – Morten Albæk

Kålhydrater – Jane Faerber & Anette Sams

Atomic Habits – James Clear

It Ends With Us – Colleen Hoover

Vil du se flere informationer om, hvordan vi danskere streamer bøger, kan hele undersøgelsen læses på Saxos hjemmeside.

Danskerne streamer bøger som aldrig før